2 SEPTEMBER – Afrikanergeskiedenis
1848 – Transoranje tot Britse gebied verklaar
Die gebied ten noorde van die Oranjerivier is in die veertigerjare van die vorige eeu gekenmerk deur voortdurende botsings tussen verskillende bevolkingsgroepe. Konflik, spanning en onrus het hoogty gevier. En dit sou uiteindelik tot die uitbreiding van die Britse gesag oor gebied lei. Tussen die Afrikaners wat daar woonagtig was, was daar 'n diep politieke kloof. Die lojaalgesindes onder Michiel Oberholster het Britse onderdaanskap begeer, terwyl die republikeine onder Jan Mocke geensins onder die Britse gesag wou kom nie. Daarby was daar hewige botsings tussen blank en nie-blank. Ten einde raad, het sir Harry Smith, die Kaapse Goewerneur, die gebied tussen die Oranje- en Vaalrivier op 2 Februarie 1848 as Britse gebied geannekseer. Dit sou voortaan as die Oranjerivier-Soewereiniteit bekend staan. Andries Pretorius weier egter om hierin te berus en hy bring 'n gewapende mag op die been. Dog die Britse mag onder Smith verslaan Pretorius se burgermag op 29 Augustus 1848 by Boomplaats, en op 2 September trek Smith Bloemfontein binne. Die Britse gesag word dus gehandhaaf.
1900 – Anglo-Boereoorlog: Skermutseling by Badfontein (Rietfontein), Helvetia/Lydenburg
Die Zuid-Afrikaanche Republiek se Staatsartillerie benut vir die laaste keer al die "Long Toms"- (Creusot-) kanonne as 'n geheel gedurende die Anglo-Boereoorlog. Hulle takel genl. Buller se artillerie by Rietfontein aan die Krokodilrivier, suid van Lydenburg. Die uitslag was onbeslis.
1902 – Pretoriase Normaalkollege gestig
Die Uitvoerende Komitee van Transvaal het op 10 Julie 1902 besluit om agt erwe en twee huise in Sunnyside, Pretoria, van mnr. EF Bourke te koop vir die instelling van 'n normaalkollege. Op Dinsdag 2 September 1902 het die stigting van die kollege werklik plaasgevind toe mej. Maria Elizabeth Bosman van Newcastle haar vir inskrywing aangemeld het. Dertien dae later het mej. Johanna du Toit, van Middelburg, Transvaal, ingeskryf, en die eerste manstudent was Christiaan Johannes Fouché van Ottoshoop, op 5 Februarie 1903, en in dieselfde jaar op 26 Junie het die eerste 39 studente die Pretoriase Normaalkollege verlaat as die eerste gekwalifiseerde onderwysers wat in Transvaal opgelei is. In die begin van 1933 het die kollege 'n Afrikaanstalige inrigting geword. Toe is alle onderwysers vir die driejarige onderwysdiploma opgelei, en in die begin van 1937 is 'n vierjarige gekombineerde universiteits- en diplomakursus ingestel. By die kollege het die eerste Republiekmonument gepryk wat op 8 Junie 1962 deur die destydse Direkteur van Onderwys en oud-hoof van die kollege, dr. AH du Preez van Wyk, onthul is. Die kollege het later bekend gestaan as die Onderwyskollege, Pretoria.
1958 – Dr. HF Verwoerd word Eerste Minister van die Unie van Suid-Afrika
1945 – Beëindiging van Tweede Wêreldoorlog
1814 – Ds. Dirk van der Hoff, predikant, stigter van die Hervormde Kerk en ontwerper van die Transvaalse Vierkleur († 9 Oktober 1881)
1886 – Franciscus Jacobus Ludovicus (Louis) de Vriendt, akteur († 27 Junie 1946)
1897 – Daniël Christiaan Esterhuyse, bekend as die eerste gepubliseerde Afrikaanse digter met sy bundel Dertig Liederen wat in 1861 verskyn (* 1 Augustus 1815)
1909 – Prof. dr. Nicolaas Jacobus Hofmeyr, predikant en teoloog (* 8 Maart 1827)
1914 – Sir John de Villiers, Hoofregter van die Kaapkolonie en die eerste Hoofregter van die Unie van Suid-Afrika (* 15 Junie 1842)
John Henry de Villiers, 1st Baron de Villiers, was 'n hoofregter van die Kaapkolonie en die Unie van Suid-Afrika.
1973 – JRR Tolkien, skrywer, digter en filoloog (* 3 Januarie 1892)
2001 – Christiaan Neethling (Chris) Barnard, hartsjirurg en hartoorplantingspionier (* 8 November 1922)